Groot skok nadat renjaer, werktuigkundige verongeluk | Netwerk24
Deur Cheréne Pienaar 22 Julie 2019 18:15
Die motorsportgemeenskap is in rou gedompel nadat 'n bekende renjaer en 'n werktuigkundige Sondag buite Bloemfontein verongeluk het.
Volgens Leon Botha van RallyStar Motorsport was Dolf Coetzee, 'n renjaer van die Algoa-tydrenklub, en Tino Gouws, 'n lid van Subaru se diensspan, op pad terug van 'n tydren in Port Elizabeth toe die ongeluk omstreeks 14:00 by die Gariep-afdraai gebeur het.
Dolf Coetzee, 'n renjaer van die Algoa-tydrenklub van Bloemfontein, is Sondag in 'n botsing met 'n vragmotor dood.Foto: Facebook
" 'n Vragmotor het na hul kant van die pad beweeg en daar was 'n botsing reg van voor."
Coetzee was van Bloemfontein en Gouws van Pretoria.
Coetzee het glo met die impak van die botsing deur die ruit geskiet. Gouws is ook op slag dood.
Nog twee mense in die voertuig is in die hospitaal opgeneem. Ene Jan, wat langs Gouws gesit het, het geringe beserings opgedoen. Ruan, die vierde passasier, is per lugambulans na 'n hospitaal gebring. Albei se van moet nog bevestig word.
Die vragmotorbestuurder is glo ongedeerd.
Tino Gouws, 'n motorwerktuigkundige van Pretoria, is ook in die ongeluk dood. Foto: Facebook
Volgens Botha het Coetzee se motor onklaar geraak en het hy toe saam met Gouws gery.
Gouws se broer, Gert, het voor die mans in die span se diensvoertuig gery en het glo die impak van die botsing gehoor.
"Hy sê dit het soos 'n bomontploffing geklink."
Hy het die stof in sy truspieël gesien en omgedraai.
Anton Wannenburg, 'n goeie vriend van Gouws, skryf op Facebook die ongeluk voel onwerklik. "Verlede naweek red jy nog die Screamer van 'n brand-sessie. Maak my stil sodat jy kan klaarmaak . . . Jy gaan haal jou welverdiende trofee. En nou? Hoe de m**r gaan jy die kar aanmekaarhou van daar bo af? Rus sag, Chopper (Tino)! Totdat ons mekaar weer sien."